| "Come On"Chuck Berry |
| --- |
| Singlen "Come On" kansikuva |
| Singlen tiedot |
|  B-puoli | "Go Go Go" |
|  Julkaistu | lokakuu 1961 |
|  Formaatti | 7" single |
|  Tekijä(t) | Chuck Berry |
|  Tyylilaji | rock and roll |
|  Kesto | 01.53 |
|  Levy-yhtiö | Chess Records |
| Chuck Berryn muut singlet |
| "I’m Talking About You"1961 | "Come On"1961 | "Nadine"1964 |

**"Come On"** on yhdysvaltalaismuusikko Chuck Berryn kirjoittama ja alun perin hänen esittämä kappale vuodelta 1961. Se oli singlenä ilmestyessään kaupallinen floppi. Brittiläinen The Rolling Stones teki kappaleesta cover-version vuonna 1963 ja se oli samalla yhtyeen ensisingle. Tämä versio nousi Britannian listalla sijalle 21.

Chuck Berryn versio
-------------------

Kappaleen alkuperäinen versio on sanoitukseltaan Chuck Berrylle tyypillinen kappale. Se käsittelee turhautumista rakkauselämässä, autoja ja puhelinsoittoja. Sen sijaan sovituksellisesti se on Berrylle epätavallinen, sillä siinä kuullaan niin saksofonia kuin naislaulajaakin.

Chess Records julkaisi "Come Onin" singlenä lokakuussa 1961. Berryn suosio oli tuolloin taantumassa, eikä kappale saavuttanut listasijoitusta Yhdysvalloissa. Singlen B-puolella oli kappale "Go Go Go". Britanniassa "Come On" ilmestyi vasta vuonna 1963.

The Rolling Stonesin versio
---------------------------

| "Come On"The Rolling Stones |
| --- |
| Singlen "Come On" kansikuva |
| Singlen tiedot |
|  B-puoli | "I Want to Be Loved" |
|  Äänitetty  | 10. toukokuuta 1963 |
|  Julkaistu | 7. kesäkuuta 1963 |
|  Formaatti | 7" single |
|  Tekijä(t) | Chuck Berry |
|  Tuottaja(t) | Andrew Loog Oldham |
|  Tyylilaji | rhythm and bluesrock and roll |
|  Kesto | 01.48 |
|  Levy-yhtiö | Decca Records |
| The Rolling Stonesin muut singlet |
|  | "Come On"1963 | "I Wanna Be Your Man"1963 |

"Come On" oli myös The Rolling Stonesin ensisingle. Yhtyeen versio on Berryn vastaavaa selkeästi nopeatemposempi. Yhtye muutti myös kappaleen soinnutusta sekä lisäsi siihen huuliharpun. Myös sanoitusten rivi "Some stupid jerk" muutettiin siistimpään muotoon "Some stupid guy". Kappale levytettiin 10. toukokuuta 1963 Lontoon Olympic Sound Studiossa. Äänittäjänä toimi Roger Savage. Yhtyeen jäsenet eivät kuitenkaan olleet lopputulokseen tyytyväisiä, sillä äänite ei sisältänyt heidän live-esiintymistensä voimaa. Solisti Mick Jagger totesikin myöhemmin: "Se oli paskaa". Kitaristi Keith Richards on puolestaan kertonut:

> »Se (ensimmäinen single) oli tietyn tahtoen hyvin kaupallinen biisi – Chuck Berryn "Come On". Mielestäni olisimme pystyneet parempaankin, mutta tiesin myös, että sillä olisi tehoa. Äänitteenä se on varmaankin parempi kuin silloin ajattelin. Mutta minulla on tunne, että kuvittelimme silloin sen olevan ainoa kappale, joka meillä oli tarjota. Sellaista emme olleet koskaan soittaneet klubeilla. Se ei liittynyt mitenkään siihen, mitä silloin teimme. [...] Laskeskelin täysin kylmäverisesti, että tuolla laululla me saisimme jalkamme ovenrakoon. Pääsisimme studioon ja tekisimme jotakin hyvin kaupallista. Se poikkeaa hyvin paljon Chuck Berryn versiosta, itse asiassa se on hyvin beatlesmäinen.»   
> (Keith Richards)
> 
> 

### Julkaisu ja vastaanotto

"Come On" -single ilmestyi Decca Recordsin julkaisemana 7. kesäkuuta 1963. Se nousi listalle 27. heinäkuuta ja oli neljäntoista viikon aikana parhaimmillaan sijalla 21. Singlen B-puolella oli Willie Dixon -cover "I Want to Be Loved". Yhdysvalloissa singleä ei julkaistu lainkaan. Siellä kappale ilmestyi ensimmäisen kerran vuonna 1972 kokoelma-albumilla *More Hot Rocks (Big Hits & Fazed Cookies)*.

Rolling Stones oli aikoinaan haluton esittämään kappaletta live-esiintymisissään. Siitä huolimatta yhtye soitti sitä konserteissaan vuosina 1963–65.

### Listasijoitukset

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
| Yhdistynyt kuningaskunta Britannia | 21. | 14 | 27.7.1963 |  |

### Kokoonpano

* Mick Jagger – laulu
* Keith Richards – kitara
* Brian Jones – huuliharppu, taustalaulu
* Charlie Watts – rummut
* Bill Wyman – basso, taustalaulu

Lähteet
-------

* AllMusic
* Discography – The Rolling Stones
* Time Is on Our Side

### Viitteet

1. ↑  Chuck Berry - Come On at Discogs Discogs. Viitattu 12.1.2013.  (englanniksi)
2. 1 2 3  Unterberger, Ritchie: Come On - The Rolling Stones: Listen, Appearances, Song Review : AllMusic AllMusic. Viitattu 12.1.2013.  (englanniksi)
3. ↑  Chuck Berry - Awards : AllMusic AllMusic. Viitattu 12.1.2013.  (englanniksi)
4. ↑  Come On / Go Go Go by Chuck Berry : Reviews and Ratings - Rate Your Music Rate Your Music. Viitattu 12.1.2013.  (englanniksi)
5. 1 2 3 4  Come On rolling-stones.com.pl.  Arkistoitu 13.4.2013. Viitattu 13.1.2013.  (englanniksi)
6. ↑  Draper, Jason: *The Rolling Stones – koko ura*, s. 16. Jyväskylä: Minerva Kustannus Oy, 2007. ISBN 978-952-492-106-0.
7. ↑  Richards, Keith: *Elämä*, s. 135. Helsinki: WSOY, 2010. ISBN 978-951-0-35366-0.
8. 1 2  ChartArchive - The Rolling Stones - Come On ChartArchive. Viitattu 13.1.2013. [vanhentunut linkki] (englanniksi)
9. ↑  Part I: 1963-1965 timeisonourside.com. Viitattu 13.1.2013.  (englanniksi)
10. 1 2 3  Come On timeisonourside.com. Viitattu 13.1.2013.  (englanniksi)